รายการเดินหน้าประเทศไทย : พระเมรุมาศ
นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวในรายการเดินหน้าประเทศไทย เรื่องพระเมรุมาศว่า ทั้งพระเมรุมาศและอาคารประกอบที่จะใช้ในพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร มีความพร้อม 100 เปอร์เซ็นต์ เมื่อวันที่ 18 ตุลาคม สมเด็จพระเจ้าอยู่หัวเสด็จฯ มาทรงยกนพปฎลมหาเศวตฉัตร 9 ชั้น โดยการก่อสร้างทั้งหมดรวดเร็วกว่ากำหนดการที่วางแผนไว้ ทั้งนี้ได้รับความร่วมมือเป็นอย่างดีจากหลายภาคส่วน เช่น สัตว์หิมพานต์เกิดจากการรวมพลังของช่างเพชรบุรี โรงเรียนเพาะช่าง



ทั้งนี้ พระราชพิธีดังกล่าวเป็นพระราชพิธีแห่งศตวรรษ ไม่น่าจะมีพระราชพิธีใดยิ่งใหญ่เช่นนี้อีกแล้ว โดยวันที่ 26 ตุลาคมนี้ จะเป็นวันที่ทุกประเทศทั่วโลกจะจับสายตามาที่ไทย ซึ่งในวันนั้นจะมีราชวงศ์และผู้นำของประเทศต่างๆ เข้าร่วมพระราชพิธีด้วย สำหรับคนไทยทั้งประเทศนับว่ามีความโชคดีที่มีสถาบันพระมหากษัตริย์ที่ทำนุบำรุงบ้านเมือง ปกครองและรักษาแผ่นดิน ตลอดจนสืบทอดศิลปวัฒนาธรรม โบราณราชประเพณีอย่างเหนียวแน่น เป็นสิ่งที่มีคุณค่า ศักดิ์ศรีและเกียรติยศของแผ่นดิน



ขณะที่นายวโรภาสน์ วงศ์จตุรภัทร ภูมิสถาปัตยกรรม กรมศิลปากร กล่าวว่า ในการเลือกตำแหน่งที่ตั้งของพระเมรุมาศในภาพรวม สิ่งที่สำคัญที่สุดคือองค์พระเมรุมาศ เมื่อได้ภาพร่างพระเมรุมาศและอาคารประกอบต่างๆ ก็จะทำผังบริเวณมณฑลพิธีท้องสนามหลวงพร้อมทั้งลงพื้นที่จริง จากนั้นกำหนดแกนทิศเหนือและใต้ของพระเมรุมาศให้ตรงกับเจดีย์องค์สีทองในวัดพระศรีรัตนศาสดาราม ในพระบรมมหาราชวัง  ส่วนแกนทิศตะวันออกและทิศตะวันตก จะตรงกับพระมณฑปวัดมหาธาตุ ซึ่งพระที่นั่งทรงธรรมเป็นอาคารประกอบที่สำคัญที่สุดในรั้วราชวัตร จะเป็นที่ประทับของสมเด็จพระเจ้าอยู่หัว พระบรมวงศานุวงศ์ คณะทูตานุทูตและแขกสำคัญต่างๆ มีความจุกว่า 2,000 ที่นั่ง หากรวมอาคารประกอบอื่นๆ ภายในราชวัตรมีความจุรวม 7,000 ที่นั่ง ส่วนภูมิทัศน์ที่ประกอบโดยรอบ เน้นเรื่องที่เกี่ยวข้องกับพระราชกรณียกิจ เช่น การเกษตร ดิน น้ำ และต้นไม้ มีทั้งโครงการแก้มลิง ทุ่งนาและหญ้าแฝก



ฐิตาวัลย์ ลาภขจรสงวน สวท.